კაშკატაშის მყინვარი
კაშკატაშის მყინვარი (რუს. Кашкаташ) — ხეობის ტიპის მყინვარი რუსეთში, ყაბარდო-ბალყარეთის რესპუბლიკაში. მდებარეობს კავკასიონის ჩრდილოეთ კალთაზე, მდინარე ადილსუს ხეობაში. იწყება კაშკატაშის უღელტეხილიდან. ფართობი 2.5 კმ², სიგრძე 4.6 კმ, უმდაბლესი წერტილის სიმაღლე 2600 მ. საზრდოობს ფირნული ველითა და ულუყარის, ბჟედუხისა და თავისუფალი ესპანეთის პიკიდან ჩამომავალი ზვავით. აღმოსავლეთით ერთვის მწვერვალ ულუყარიდან ჩამოცოცებულ მნიშვნელოვან ყინულოვან ნაკადს. მყინვარის ბოლო მოქცეულია მაღალ რიგელზე. ზედაპირზე აქვს მყინვარის კალაპოტის საფეხურებით განპირობებული ორი მნიშვნელოვანი ვარდნილი. 1966 წლის მდგომარეობით ფირნის ხაზი გადიოდა 3200 მ-ზე. 1887 წლიდან 1967 წლამდე მყინვარმა უკან დაიხია 670 მ-ით. უკან დახევის საშუალო სიჩქარეა ~8.5 მ წელიწადში. სხვადასხვა წყაროებში კაშკატაში განსხვავებული სახელწოდებით მოიხსენიება. პოდოზერსკის მიერ შედგენილ კავკასიის მყინვართა პირველ კატალოგში იგი აღნიშნულია როგორც კაშკათაუ.